C 184/22
RO
Jurnalul Oficial al Uniunii Europene
25.5.2023
3.11.
CESE subliniază importanța noului Bauhaus european pentru promovarea utilizării materialelor de construcții de calitate, favorabile climei, și, astfel, a utilizării lemnului în construcții.
În prezent, proporția utilizării lemnului ca material de construcții este de numai 3 % în UE, astfel că potențialul construcțiilor din lemn pentru atenuarea schimbărilor climatice nu este nici pe departe valorificat la maximum.
Prin urmare, CESE consideră că măsurile de sprijin, de cercetare, de dezvoltare și de inovare adoptate în cadrul noului Bauhaus european pentru materialele de construcții alternative reprezintă un element important în vederea valorificării depline a acestui potențial.
3.12.
De multe ori, posibilitățile de utilizare nu sunt cunoscute încă în mod corespunzător și pretutindeni de către utilizatorii din sectorul construcțiilor.
Consecința cunoștințelor incomplete este deseori utilizarea limitată a lemnului.
Prin urmare, CESE consideră că transferul de know-how este foarte important în interiorul Europei, astfel cum este planificat în Academia NEB, și reține totodată că trebuie să se asigure, într-un grad suficient, o ofertă corespunzătoare de module de formare și perfecționare inclusiv la nivel național.
Cursurile de formare și specializare în folosirea de noi metode și materiale de construcții durabile sunt necesare pentru toate categoriile de lucrători care participă la procesul de construcție: urbaniști, arhitecți, ingineri, tehnicieni, specialiști IT și muncitori-constructori.
Tranziția verde este posibilă numai cu ajutorul unor persoane cu un nivel corespunzător de pregătire.
3.13.
CESE salută Proiectul european social comun RESILIENTWOOD care se desfășoară sub egida Asociației europene din industria de prelucrare a lemnului (CEI-Bois) și a Asociației europene a lucrătorilor din sectorul construcțiilor și al lemnului (EFBH) și al cărui scop este stabilirea de recomandări și orientări pentru întreprinderi, sectorul formării profesionale și autorități, în vederea atragerii tinerilor în industria lemnului din UE, a adaptării la tranziția tehnologică și a calificării continue a lucrătorilor.
3.14.
CESE consideră că este important să se publice informații de specialitate, pentru a pune stadiul tehnologiei din domeniul construcțiilor din lemn la dispoziția tuturor părților interesate și a simplifica utilizarea lemnului ca material de construcții prin stabilirea unor standarde privind proiectarea și elementele de fizică a construcțiilor.
3.15.
Directiva privind performanța energetică a clădirilor (EPBD) este cea mai importantă reglementare a UE din sectorul construcțiilor.
Aceasta obligă statele membre ale UE să stabilească niveluri de performanță pentru clădirile lor, să adopte planuri strategice pentru decarbonizarea parcului imobiliar prin strategii de renovare pe termen lung și să pună în aplicare măsuri suplimentare.
Prin urmare, EPBD este instrumentul politic evident pentru stabilirea cerințelor și a impulsurilor clare pentru reducerea emisiilor de carbon pe toată durata de viață a clădirilor.
3.16.
Dispozițiile EPBD trebuie conciliate cu obiectivele neutralității climatice și să indice măsurile cele mai importante și mai urgente care trebuie adoptate până în 2050.
Îmbunătățirea performanței energetice a clădirilor este importantă, însă în lipsa unei accepțiuni clare a amprentei de carbon a clădirilor există riscul ca măsurile să nu fie optime.
3.17.
CESE salută Regulamentul privind proiectarea ecologică a produselor sustenabile, propus în primăvara anului 2022, ca un pas important către obținerea unor produse cu un grad ecologic și circular mai ridicat.
Stabilirea unor criterii minime, cum ar fi reducerea amprentei de mediu și climatice a produselor, poate fi aplicată foarte bine și construcțiilor de lemn și poate genera oportunități economice pentru inovare, deși în prezent acest aspect nu este cuprins în regulament.
3.18.
Raportarea obligatorie a emisiilor de dioxid de carbon în domeniul construcțiilor pe toată durata de viață facilitează colectarea datelor și analiza comparativă și oferă sectorului construcțiilor posibilitatea de a dezvolta deprinderile și capacitățile necesare.
Este necesar să se introducă standarde minime obligatorii pentru emisiile de carbon pe toată durata de viață, iar respectivele standarde trebuie să devină mai stricte în timp.
CESE invită Comisia Europeană să creeze un sistem de certificare a emisiilor de dioxid de carbon, în care să se țină pe deplin seama de rolul produselor din lemn la compensarea emisiilor.
3.19.
CESE invită statele membre să participe amplu la noua inițiativă WoodPOP a guvernelor austriac și finlandez, care este o platformă pentru promovarea dialogului politic pe tema lemnului și al cărei scop este mobilizarea la nivel național și regional a actorilor publici și privați din sectorul lemnului, concomitent cu sprijinirea redirecționării investițiilor în biosoluții și lanțuri valorice durabile în domeniul lemnului.